НАВОДЊАВАЊЕ СУНЦОКРЕТА

Сунцокрет је толерантан на недостатак воде и успева и у сушнијим подручјима. Дубок и моћан коренов систем сунцокрету омогућује коришћење воде и у њој растворених хранљивих материја из дубљих слојева земљишта. Утврђено је да на земљишту типа кречни чернозем сунцокрет користи 1600-1900 м3 воде по хектару која је акумулирана у почетку вегетације у слоју до 2м дубине. Ово представља половину укупних потреба усева док остатак треба да се надокнади падавинама или наводњавањем у току вегетације. Сасвим је извесно да су на типовима земљишта са неповољним воднофизичким својствима (смоница, псеудоглеј, гајњача и сл.) почетне залихе значајно мање што узрокује ниске и нестабилне приносе.

Сунцокрет је велики потрошач воде. ТК=470-570 л. Највеће потребе за влагом су током фенофазе интезивног пораста, цветања и наливања плодова. У ово доба суше јако смањују принос без обзира на снажан коренов систем.

Наводњавање се врши браздама, вештачком кишом, а у будућности системом кап по кап у време када биљке образују 7-8 листова и у време интезивног пораста стабла.

Заливна норма износи 50-60 дм3/м2. Период од стварања главице (бутонизације) до завршетка цветања карактеристичан је по веома интензивној потрошњи воде (више од 40% укупних потреба). При недостатку влаге у том периоду сунцокрет подбацује у приносу, па је тај период и најважнији за наводњавање.

Резултати добијени у Војводини показују да се једним заливањем у фази бутонизације (стварања главице) постиже повећање приноса до 20%. Каснијим наводњавањем, код појединих хибрида, може доћи до појаве гљивичних болести ломљења и полегања стабљика, а самим тим и до умањења приноса.